  Туспуктэм: vk.com (Дороги Удмуртской Республики) Майя Бывальцева Эгра ёросын Якшур-Бӧдья – Красногорск улосвыл сюреслэсь люкетсэ тупатъяны кутскизы. «Кышкыттэм ӟечлыко сюресъёс» йӧскалык ӵектос улсын 9,7 иськемез выльдозы. Со сярысь Удмуртиысь тӧролэн но кивалтэтлэн пресс-службазы ивортӥз. Сюрес Ӟатча но Малягурт пыр ортче. « Малягурт ёрос центрлэсь 50 иськемын. Автобусъёс татчы арняяз кык пол гинэ ветло – вордӥськонэ но удмуртарняе. Озьыен калыклэн Эграе эмъюрттэтлы яке лулчеберет юртъёсы ветлыны луонлыкез  ӧвӧл. Малягуртын огназы кылем пересьёс но сӧсыръёс понна юрт вань. Соослы ӝог эмъюрттэт ӵем ӧтьылоно луэ. Мар веранэз, сиён-юон но ялан вайыны кулэ. Нош Ӟатчаын милям школа но нылпи сад ужало. Сюрес школа маршрут но луэ » Елена Горбачёва, Эгра ёрос администрацилэн тӧроезлэн мерлыко ужпумъёсъя воштӥсез Та дырозь сюрес луоен суро кӧльыен шобыртэмын вал. Гуртоослэн верамзыя, тулыс но сӥзьыл кот дыръя автобусъёс ветлэмысь дугдыло. Сюресэз тупатъян улсын солэсь инъетсэ лэсьтозы, ву кошкон гумыос пуктозы, канаваос кырозы. Калмез шур вамен выжлэсь барьеръёссэ но перилаоссэ выльдозы. Сюресэз асфальтобетонэн шобыртозы. Якшур-Бӧдья – Красногорск сюресэз выльдон кык арлы чакламын. Туэ Малягуртысен 5,88 иськемзэ тупатъяны малпало. Кылемзэ 3,8 иськемез 2023-тӥ арын лэсьтозы. Объектэз уже кутон вуоно арлы чакламын. Тодэ вайытом, «Кышкыттэм ӟечлыко сюресъёс» йӧскалык ӵектос улсын Ува – Сюмси улосвыл сюреслэсь люкетъёссэ тупатъяны кутскизы ни.  Тегъёс: сюресъёс тупатъянужъёс йӧскалыкӵектосъёс Эгра Удмуртия  